Document ID: 31977D0795

A Tanács határozata
(1977. december 12.)
a Közösségben található felszíni édesvíz minőségére vonatkozó közös információcsere-eljárás létrehozásáról
(77/795/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 235. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel az Európai Közösségek 1973. [3] és 1977. évi [4], a környezetről szóló cselekvési programjai információcsere-eljárás bevezetését írják elő a szennyezések ellenőrzését és megfigyelését végző hálózatok között;
mivel szükség van ilyen eljárásra a Közösség folyói szennyezettségi szintjének megállapításához, és ebből következően iránymutatások elkészítésére a szennyezés és a károk csökkentésére vonatkozóan, ami a Közösség egyik célkitűzése a közösség egészében az életkörülmények javítása és a gazdasági tevékenységek harmonikus fejlődése érdekében; mivel a Szerződés nem rendelkezik az e célhoz szükséges különleges felhatalmazásokról;
mivel az ilyen, a szennyezettségi szintekre vonatkozó információcsere a hosszú távú tendenciák és a jelenlegi nemzeti és közösségi szabályok alkalmazásából következő javulás nyomon követésének egyik eszköze;
mivel az e határozatban előírt információcserének lehetővé kell tennie a mintavételi és mérőállomásokon kapott eredmények lehető legmesszemenőbb összehasonlítását;
mivel az e határozatban előírt információcsere lefektetné a felszíni édesvíz szennyezettségének nyomonkövetését közösségi szinten lehetővé tévő rendszer alapjait, és az Egyesült Nemzetek környezeti programjában előírt globális környezeti megfigyelési hálózat egyik összetevőjét képezhetné;
mivel e célkitűzések elérése érdekében a tagállamoknak el kell juttatniuk a Bizottsághoz a felszíni édesvíz bizonyos paramétereire vonatkozó adatokat; amelyek alapján a Bizottság egy összevont jelentést készít, amelyet átad a tagállamoknak;
mivel a Bizottság az érintett tagállam kérésére az állomásoknak az I. mellékletben található jegyzékét előnyösebb szempontok szerint módosíthatja, feltéve, hogy bizonyos kritériumok teljesülnek;
mivel a műszaki fejlődés megköveteli, hogy az e határozat II. mellékletében rögzített műszaki előírásokat haladéktalanul ki kell igazítani; mivel az e cél eléréséhez szükséges intézkedések végrehajtásának elősegítése érdekében meg kell teremteni azt az eljárást, amely lehetővé teszi a tagállamok és a Bizottság közötti szoros együttműködést az e határozatnak a műszaki fejlődéshez történő hozzáigazításával foglalkozó bizottság keretein belül,
ELFOGADTA EZT A HATÁROZATOT:
1. cikk
A Tanács megállapítja a Közösségben található felszíni édesvíz minőségére vonatkozó információcsere közös eljárását.
2. cikk
(1) E határozat az alkalmazásában: "mintavételi vagy mérőállomások" az I. mellékletben felsorolt állomások.
(2) A II. melléklet első oszlopában felsorolt paraméterekre vonatkozó, az információcsere tárgyát képező információk az alábbiak:
a) a mintavételi vagy a mérőállomások által elvégzett mérések eredményei;
b) az alkalmazott mintavételi, mintatartósítási és mérési módszerek leírása, és a mintavétel gyakorisága.
3. cikk
(1) Minden tagállam kijelöl egy központi szervet, amelyről e határozatról szóló értesítést követő 15 napon belül tájékoztatja a Bizottságot.
(2) A 2. cikk (2) bekezdésében meghatározott információkat a tagállamokban található központi ügynökségeken keresztül juttatják el a Bizottsághoz.
(3) A 2. cikk (2) bekezdése a) pontjában meghatározott adatokat a II. melléklet második és harmadik oszlopában rögzített mértékegységekben és számformátumokban fejezik ki.
(4) Az egy naptári évre vonatkozó információkat legalább 12 havonta eljuttatják a Bizottsághoz.
(5) A 2. cikk (2) bekezdésében meghatározott információk alapján a Bizottság évente egy összevont jelentést készít. A jelentés tervezetének azt a részét, amely az adott tagállam által szolgáltatott információkra vonatkozik, ellenőrzés céljából megküldik a tagállam központi szervének. A tervezettel kapcsolatos minden észrevételt belefoglalnak a jelentésbe. A végleges változatot megküldik a tagállamoknak.
(6) A Bizottság felméri az információcsere eljárás hatékonyságát, és az e határozatról szóló értesítést követő legfeljebb három éven belül, amennyiben szükséges, javaslatokat terjeszt a Tanács elé az eljárás javítása, és ha szükséges, a mérési módszerek összehangolása céljából.
4. cikk
(1) A tagállamok - első alkalommal e határozatról szóló értesítést követő hat hónapon belül - a központi ügynökségeiken keresztül továbbítják a 2. cikk (2) bekezdésében meghatározott információkat.
(2) Az információcsere keretében továbbítandó első információk az e határozatról szóló értesítést megelőző naptári évben rendelkezésre álló információk.
5. cikk
(1) Az I. mellékletben található jegyzéket az érintett tagállam kérésére a Bizottság módosíthatja.
(2) A Bizottság akkor teszi meg ezeket a módosításokat, ha meggyőződött arról, hogy az alábbi követelményeknek eleget tettek:
- a mintavételi és mérőállomások listája minden egyes tagállam esetén megfelelő mértékben reprezentatív a határozat céljának megfelelően,
- az állomások olyan pontokon helyezkednek el, amelyek a környező térség vizeinek állapotát tekintve megfelelően reprezentatívak, és amelyekre egy szennyezőforrás sincs sem közvetlen, sem azonnali hatással,
- az állomások alkalmasak a II. mellékletben található paraméterek rendszeres időközönkénti mérésére,
- főszabályként nincsenek 100 kilométernél nagyobb távolságra egymástól a főbb folyók mentén, a mellékvízfolyásokat nem beleértve,
- folyók összefolyása felett vannak, és a víz árapálytól mentes szakaszán helyezkednek el.
(3) A Bizottság tájékoztatja a Tanácsot minden módosításról, amelyet elfogadott.
(4) A Bizottság döntés végett a Tanács elé terjeszt minden olyan módosítási kérelmet, amelyet nem tudott elfogadni.
6. cikk
A paraméterek II. mellékletben rögzített jegyzékének és az ezekkel kapcsolatos mértékegységeknek és számformátumoknak, a műszaki fejlődéshez történő hozzáigazításához szükséges módosításait a 8. cikkben meghatározott eljárással összhangban fogadják el, azzal a feltétellel, hogy a jegyzék bármely kiegészítése csak a közösségi jog hatálya alá tartozó olyan paraméterekre vonatkozhat, amelyekre vonatkozóan az adatok a tagállamok minden mintavételi és mérőállomásán rendelkezésre állnak. A mértékegységekben és a számformátumokban bekövetkező változások nem okozhatják a tagállamok által az I. mellékletben felsorolt egyes állomásokon alkalmazott mérési módszerek változását.
7. cikk
(1) Létrehozzák az e határozatnak a műszaki fejlődéshez történő hozzáigazításával foglalkozó bizottságot (a továbbiakban "a bizottság"), amely a tagállamok képviselőiből áll, és elnöke a Bizottság egy képviselője.
(2) A bizottság maga állapítja meg saját eljárási szabályzatát.
8. cikk
(1) Abban az esetben, ha az ebben a cikkben megállapított eljárás követendő, akkor az elnök saját kezdeményezése alapján vagy egy tagállam képviselőjének kérésére a bizottság elé terjeszti az ügyet.
(2) A Bizottság képviselője tervezetet nyújt be a bizottság számára a meghozandó intézkedésekről. A bizottság az elnöke által az ügy sürgősségére tekintettel megállapított határidőn belül véleményt nyilvánít a tervezetről. A véleményt 41 szavazatos többséggel kell meghozni, a szavazatokat a Szerződés 148. cikkének (2) bekezdésében foglaltak szerint kell súlyozni. Az elnök nem szavazhat.
(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.
b) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.
c) Ha a javaslatnak a Tanács elé terjesztésétől számított három hónapon belül a Tanács nem döntött, a javaslatot a Bizottság fogadja el.
9. cikk
Ennek a határozatnak a tagállamok a címzettjei.
Kelt Brüsszelben, 1977. december 12-én.

Labels: 12
3
20